SKRIFTLIG FORESPØRGSEL P-0841/01

af Malcolm Harbour (PPE-DE) til Kommissionen

(13. marts 2001)

Om: Direktiver og forordninger

Kommissionen anmodes om at forelægge følgende statistikker:

- Antallet af direktiver og forordninger, der formelt er vedtaget i løbet af kalenderåret 2000 samt i januar og februar 2001 efter de funktioner, for hvilke følgende kommissærer er ansvarlige: Frederik Bolkestein, David Byrne, Anna Diamantopoulou, Erkki Liikanen, Pedro Solbes Mira, og Margot Wallström.

- For samme periode antallet af direktiver og forordninger, for hvilke der inden deres vedtagelse er blevet foretaget en vurdering af virkningen for erhvervslivet.

- De samlede udgifter for erhvervslivet for de direktivers eller forordningers vedkommende, hvor er vurdering af virkningen foreligger.

Svar afgivet på Kommissionens vegne af Romano Prodi

(30. april 2001)

I tidsrummet den 1. januar 2000 til 28. februar 2001 har Kommissionen under de nævnte kommissionsmedlemmers ansvar vedtaget 99 forslag til direktiv eller forordning, som er blevet sendt til Rådet med henblik på vedtagelse eller eventuelt til Europa-Parlamentet.

Ud af disse forslag vil 49 kunne have økonomiske konsekvenser for virksomhederne, hvorfor der vil blive foretaget en analyse heraf.

Kommissionen har siden 1986 foretaget konsekvensanalyser af forslag til retsakter for virksomhederne. Den bestræber sig på i først og fremmest sine egne tjenestegrene, men også i Europa-Parlamentet og Rådet at skabe større bevidsthed om virksomhedernes problemer, inden forslagene vedtages.

I forbindelse med alle forslag af denne type, som i betydelig grad kan påvirke virksomhederne som følge af de supplerende omkostningerne ved at skulle efterkomme dem eller nye administrative procedurer, foretages der en konsekvensanalyse for virksomhederne. Af analysen fremgår de væsentligste problemer, således at Kommissionen og dernæst Rådet og Europa-Parlamentet får kendskab til de potentielle konsekvenser af forslaget.

Konsekvensanalyserne har vist sig at være nyttige til at evaluere virkningerne af forslag til retsakter for små og mellemstore virksomheder, men skal ses i lyset af Kommissionens fortsatte bestræbelser for at forbedre EF-retten. Der har vist sig et behov for et mere udtømmende evalueringssystem, navnlig i lyset af konklusionerne af Det Europæiske Råds møde i Lissabon i marts 2000, hvori det hedder: De europæiske institutioner [] må fortsat være særlig opmærksomme på konsekvenserne af og omkostningerne ved gennemførelsen af foreslåede regler, og de bør videreføre dialogen med erhvervslivet og borgerne med henblik herpå. Som følge heraf er evalueringssystemet på nuværende tidspunkt ved at blive ændre i forbindelse med et pilotprojekt.

Pilotprojektet blev iværksat og vil blive udviklet parallelt med det eksisterende evalueringssystem, der har været anvendt siden 1986. Projektet tager sigte på at bidrage til at fremme debatten om retsakternes kvalitet, samtidig med at det nuværende evalueringssystem forbedres ved, at der medtages nyere analyseteknikker. Når der foretages en konsekvensanalyse af forslag til retsakter for virksomhedernes aktiviteter, vil man i forbindelse med pilotprojektet medtage den nuværende knowhow i Kommissionens tjenestegrene, forbedre høringen af civilsamfundet og sikre en klarere informering af beslutningstagerne om de forventede konsekvenser af forslagene til retsakt for europæiske virksomheder og deres konkurrenceevne.